Lentopalloseura Etta

Lentopalloseura Etta oli vuonna 1990 perustettu oululainen lentopalloseura. Ettan jäsenseuroja olivat Oulun NMKY, Oulun Kisko ja Oulunsalon Vasama sekä Kempeleen Lentopallo.

Ettan sekä miesten että naisten joukkueet pelasivat Suomen korkeimmalla sarjatasolla SM-liigassa historiansa aikana.

Ettan miesten edustusjoukkue pelasi viimeksi lentopallon 1-sarjassa kaudella 2022–2023. Joukkue suljettiin ulos 1-sarjasta taloudellisten epäselvyyksien vuoksi maaliskuussa 2023.

 Historia 
 Alkutaival 
Ettan perustivat 15. marraskuuta 1990 Oulun Kisko, Oulun NMKY ja Oulunsalon Vasama. Seuran ensimmäinen 1-sarjakausi sujui onnistuneesti ja keväällä 1991 seura juhli Seinäjoen Urheilutalossa SM-liigaan nousua pääsarjaan. Vierailusta pääsarjaan tuli kuitenkin lyhyt, kun joukkue putosi niukasti takaisin ykkössarjaan ensimmäisen liigakautensa jälkeen. 

Seuraavat vuodet liigasta tippumisen jälkeen olivat seuralla vaikeat. Seurasta ei löytynyt vastuunkantajia nostamaan seuraa takaisin liigaan, ja talousvaikeudet olivat huomattavia. Yksi merkittävä seikka oli kuitenkin puheenjohtaja Pentti Uusi-Illikaisen usko parempaan, ja hän rakensi talouden tukijalaksi seuralle Pohjois-Suomen Erämessut. 

 Uusi liiganousu 
Vuonna 1996 naisten joukkue esiintyi ensimmäisen kauden Ettan väreissä ja ylsi supersarjassa välieriin. Samana keväänä miesten joukkue nousi myös supersarjaan. Liigapaikan miehet saivat villillä kortilla kaudeksi 1999–2000. Liigassa Ettan miehet olivat kaudelle 2005 asti, kunnes joukkue tippui karsinnoissa.

Karsintojen jälkeen joukkue pelasi 1-sarjassa menestyksellisesti. Se voitti kaudella 2008–2008 1-sarjan pohjoislohkon ja eteni liigakarsintoihin mutta ei noussut SM-liigaan. Kaudeksi 2008–2009 joukkue teki merkittäviä satsauksia, joista kovin nimi oli maajoukkueyleispelaaja Teppo Heikkilä. Etta eteni liigakarsintoihin, mutta nousu ei onnistunut vieläkään. Kaudella 2009–10 Etta voitti 1-sarjan mestaruuden ja tiputti liigakarsinnoissa SM-liigasta Valkeakosken Isku-Veikot ja nousi näin mestaruusliigaan - ylimmälle sarjatasolle - historiansa kolmannen kerran miesten puolella.

Kaudella 2010–11 Etta eteni pudotuspeleihin viimeisenä joukkueena runkosarjasta ja kaatoi puolivälierissä runkosarjan voittaneen Pielaveden Sammon voitoin 3–1. Välierissä joukkue hävisi Rovaniemen Team Lakkapäälle (PerPo). Ettaa haittasivat loukkaantumisvaikeudet, kun ykköspassari Toni Mäkitupa loukkaantui puolivälierien viimeisessä ottelussa. Välierien neljännessä ottelussa Ettalta loukkaantui myös latvialaishakkuri Salvis Cielavs ja Mäkitupaa tuurannut Juha Keihäskoski. Pronssiotteluissa Etta hävisi Tampereen Isku-Volleylle voitoin 2–0.

Kaudella 2011–12 Etta sijoittui runkosarjassa seitsemänneksi. Se putosi puolivälierissä Vammalan Lentopallolle otteluvoitoin 3–0. Lopulta VaLePa eteni mestariksi asti.

Kaudella 2021–22 Etta ajautui taloudellisiin vaikeuksiin. Joukkue olisi säilyttänyt sarjapaikkansa Mestaruusliigassa pelaamalla, mutta se ei saanut maksettua kaikkia maksujaan. Seuraavan kauden seura pelasi 1-sarjassa, mutta joutui luopumaan sarjapaikasta kauden päätteeksi taloudellisten epäselvyyksien vuoksi.

 Muuta 
Ettan taustalla vaikuttivat monet nimet aiemmin mainitun Pentti Uusi-Illikaisen lisäksi. Matti Ruottinen, Erkki Saukko, Markku Pyrhönen, Ahti Kaikkonen ja Seppo Kupila oli Ettan ydinryhmä. Uusina tekijöinä olivat muiden muassa Pauli Piirala, Seppo Heinonen ja Ossi Kuopusjärvi. Ettan puheenjohtajina ovat toimineet Pentti Uusi-Illikainen 1990–1999, Arto Marttila 1999–2004, Kauko Väinämö 2004–2006. Vuodesta 2006 puheenjohtajana toimi Pentti Uusi-Illikainen.

Ettassa ovat pelanneet muun muassa Tuomas Sammelvuo, Jarmo Tanskala, Timo Kenakkala, Ismo Heikkinen, Teppo Heikkilä, Kari Seppä, Antti Malinen, Toni Tirkkonen, Salvis Cielavs, Kalle Määttä, Juha Mäkikokko, Matti Palonen, Juho Rajala, Anssi Hakala, Ville Kaksonen, Antti Ronkainen, Joonas Jokela ja Jiti Hänninen.

 Lähteet 

 Aiheesta muualla 
 Seuran kotisivut
 ETTAn tilastoja (UrheiluSuomi.com)

Luokka:Suomalaiset lentopalloseurat
Luokka:Oululaiset urheiluseurat